Υπερσυγκράτηση δαπανών, κυρίως του Προγράμματος Δημοσίων Επενδύσεων (ΠΔΕ), και «πάγωμα» των επιστροφών φόρων δείχνουν τα πρώτα στοιχεία του προϋπολογισμού για το διάστημα Ιανουαρίου – Αυγούστου.

Η άτυπη αυτή στάση πληρωμών εκτόξευσε στο προαναφερθέν διάστημα το πρωτογενές πλεόνασμα στα 3,1 δισ. ευρώ, έναντι στόχου για πρωτογενές πλεόνασμα 917 εκατ. ευρώ. Οπως όλα δείχνουν, η κυβέρνηση θα ακολουθήσει την περυσινή τακτική όπου το ΠΔΕ έκλεισε ψαλιδισμένο κατά 500 εκατ. ευρώ προκειμένου να δημιουργηθεί το υπερπλεόνασμα του 2017.

Στην ίδια πρακτική καταφεύγει και φέτος το οικονομικό επιτελείο για να ωραιοποιήσει τα στοιχεία, δημιουργώντας ταυτόχρονα ασφυξία στην αγορά καθώς οι επιστροφές φόρου είναι μειωμένες κατά 402 εκατ. ευρώ έναντι του στόχου.

Με βάση τα στοιχεία που ανακοινώθηκαν χθες από το Γενικό Λογιστήριο του Κράτους:

1. Το ύψος των καθαρών εσόδων του κρατικού προϋπολογισμού ανήλθε σε 31,851 δισ. ευρώ παρουσιάζοντας αύξηση κατά 919 εκατ. ευρώ ή 3% έναντι του στόχου. Η ακριβής κατανομή μεταξύ των κατηγοριών εσόδων του τακτικού προϋπολογισμού θα πραγματοποιηθεί με την έκδοση του οριστικού δελτίου.

Τα καθαρά έσοδα του τακτικού προϋπολογισμού ανήλθαν σε 30,417 δισ. ευρώ, αυξημένα κατά 1,085 δισ. ευρώ ή 3,7% έναντι του στόχου, ενώ οι επιστροφές φόρων (εξαιρουμένων των επιστροφών από το πρόγραμμα εκκαθάρισης ληξιπρόθεσμων οφειλών) ανήλθαν σε 2,564 δισ. ευρώ, ενώ θα έπρεπε να είχαν διατεθεί 2,965 δισ. ευρώ).

Αποκλειστικά και μόνο για τον μήνα Αύγουστο τα καθαρά έσοδα του τακτικού προϋπολογισμού ανήλθαν σε 4,365 δισ. ευρώ, αυξημένα έναντι του μηνιαίου στόχου κατά 576 εκατ. ευρώ, αύξηση που αποδίδεται κυρίως στα έσοδα από τον Φόρο Προστιθέμενης Αξίας.

2. Οι δαπάνες του κρατικού προϋπολογισμού για την περίοδο Ιανουαρίου – Αυγούστου 2018 ανήλθαν στα 33,089 δισ. ευρώ και παρουσιάζονται μειωμένες κατά 1,227 δισ. ευρώ έναντι του στόχου (34,316 δισ. ευρώ).

Ειδικότερα, οι δαπάνες του τακτικού προϋπολογισμού ανήλθαν σε 31,612 δισ. ευρώ και είναι μειωμένες κατά 304 εκατ. ευρώ έναντι του στόχου. Μειωμένες έναντι του στόχου ήταν κυρίως οι δαπάνες για εξοπλιστικά προγράμματα ΥΠΕΘΑ κατά 159 εκατ. ευρώ και οι επιδοτήσεις γεωργίας κατά 92 εκατ. ευρώ.

Ειδικά για τον μήνα Αύγουστο, oι δαπάνες του κρατικού προϋπολογισμού ανήλθαν σε 4,097 δισ. ευρώ και παρουσιάζονται μειωμένες κατά 536 εκατ. ευρώ έναντι του μηνιαίου στόχου, ενώ oι δαπάνες του τακτικού προϋπολογισμού ανήλθαν σε 3,853 δισ. ευρώ και παρουσιάζονται μειωμένες κατά 370 εκατ. ευρώ έναντι του μηνιαίου στόχου.

3. Οι δαπάνες του ΠΔΕ διαμορφώθηκαν σε 1,477 δισ. ευρώ παρουσιάζοντας μείωση έναντι του στόχου κατά 923 εκατ. ευρώ, ενώ τα έσοδα του Προγράμματος Δημοσίων Επενδύσεων ανήλθαν σε 1,435 δισ. ευρώ, μειωμένα κατά 166 εκατ. ευρώ έναντι του στόχου.